खुआन-पढ़े लिखे दे ते अनपढ़ दौंने किसमें दे लोकें दी चीज ऐ। दौनें दे लोक इंदा बराबर प्रजोग करदे न। फर्क सिर्फ इन्ना ऐ जे अनपढ़ जनता दा प्रजोग कुदरती ते पढ़ी लिखी दा बनाबटी जां गैर-कुदरती हुंदा ऐ। खुआंनें दी सूत्तर शैली अज्जै दे कम्मी-काजी ते साईंसी जुग दे मताबक ऐ। अज्जै दे जुगै च लोकें कोल कुस गल्ला दी लम्मी चौडीं व्याख्या समझने आस्ते वक्त नेईं ऐ। अज्जै द मनुक्क चांह्‌‌दा ऐ जे उस्सी पिछली पीढ़ी दा ज्ञान सूत्तर शैली च मिलै तां जे ओह् इस बे-हद्‌दे ते अनसम्ब ज्ञानै दा बेल्ले मताबक प्रजोग करी सके। खुआनें दी सूत्तर शैली ओह्‌दी इस मंगा गी सबूरी करदी ऐ ताजें ओह् अपने मंतव्यै दी अभिव्यंजना आस्ते इ’दे अनन्त भंडारै दा मौक्के बेल्ले प्रजोग करी सकै।